PE-sakeman vry na verkragtingaanklagArgieffoto Dreyer is Donderdag in die plaaslike streekshof onskuldig bevind, nadat hy skuld ontken het op al drie aanklagte teen hom. Twee vroue het beweer Dreyer het hulle in Augustus 2014 onderskeidelik verkrag en seksueel aangerand. Hy is die eienaar van bekende verblyfplekke insluitend Beacon Lodge, Crow’s Nest en die King’s Tide Boutique Hotel aan die strandfront. Landdros Lionel Lindoor het Donderdag vlugtig deur Dreyer se pleitverduideliking en sommige besonderhede uit die klaers se getuienis gewerk. Die klaers se getuienis was nie voorheen beskikbaar nie, aangesien dit in camera aangehoor is. Dreyer het in sy pleitverduideliking beklemtoon die drie vroue wat getuig het, was deel van ŉ komplot om hom “by te kom” omdat hy hulle afgedank het nadat hy nie tevrede was met die standaard van hul werk nie. Lindoor het in sy uitspraak verwys na die Shrien Dewani-moordsaak wat in 2014 deur die regter uit die hooggeregshof in Kaapstad gegooi is. “Die regter het bevind geloofwaardigheid kan nie doodgewoon geïgnoreer word as getuies ooglopend lieg nie,” het hy gesê. Lindoor het bygevoeg hy dink nie enige van die klaers kan hul getuienis op enige manier staaf nie. Hy het gesê dit het nie vir hom sin gemaak dat een van die klaers die saak eers agt maande nadat sy afgedank is, aangemeld het nie en hy het verskeie teenstrydighede in haar getuienis gevind. “Sy het verskeie geleenthede gehad om die beweerde voorvalle aan te meld, maar het bewustelik gekies om dit nie te doen nie. Sy het ŉ dokter gaan sien, maar het verkies om nie haar dokter van die beweerde verkragting te vertel nie,” het Lindoor gesê. Volgens Lindoor het die tweede klaer Dreyer nooit gekonfronteer oor sy beweerde onvanpaste gedrag van “drukkies en soentjies” met haar nie. “In haar bedankingsbrief verwys sy glad nie na enige seksuele gedrag nie, maar bedank [Dreyer] vir die geleentheid,” het hy gesê. Lindoor het ook bevraagteken waarom die klaer nóg ŉ werksaanbod van Dreyer aanvaar het. “As sy so ontsteld was, sou sy nie nog ŉ werksaanbod aanvaar het nie.” Hy het afgesluit deur te sê die bewyse was van ŉ swak gehalte en hy was nie tevrede dat die klaers se getuienis geloofwaardig genoeg was om Dreyer skuldig te bevind nie. “Ek sê nie hulle lieg nie, maar wanneer daar holisties na die getuienis gekyk word, is dit nie genoeg om die beskuldigde skuldig te bevind nie.”